b'\n_START_ARTICLE_\nAl Hakam II.\n_START_SECTION_\nPrva leta vladanja\n_START_PARAGRAPH_\nAl Hakam II. je nasledil kalifat po smrti svojega o\xc4\x8deta leta 961. S kr\xc5\xa1\xc4\x8danskimi kraljestvi na severu Iberije je sklenil mir in stabilnost dr\xc5\xbeave izkoristil za razvoj znanosti in notranje reforme.\n_START_SECTION_\nPokrovitelj znanosti\n_START_PARAGRAPH_\nBil je zelo dobro podu\xc4\x8den v \xc5\xa1tevilnih vedah. Kupoval je knjige iz Damaska, Bagdada, Konstantinopla, Kaira, Meke, Medine, Kufe in Basre. Polo\xc5\xbeaj mecena znanosti mu je po vsem muslimanskem svetu prinesel tako veliko slavo, da so mu v Iraku posve\xc4\x8dali celo knjige. Med svoji vladanjem je dal v arab\xc5\xa1\xc4\x8dino prevesti veliko latinskih in gr\xc5\xa1kih del. V ta namen je ustanovil me\xc5\xa1ano skupino islamiziranih doma\xc4\x8dih prebivalcev \xe2\x80\x93 muladijev in iberskih kristjanov \xe2\x80\x93 mozarabov. Imel je ogromno zasebno knji\xc5\xbenico, za katero nekateri viri trdijo, da je imela ve\xc4\x8d kot 600.000 knjig. Podatek je verjetno to\xc4\x8den, saj je samo katalog knji\xc5\xbenice obsegal 44 knjig. Al Hakama je \xc5\xa1e posebej zanimala zgodovina in je napisal zgodovino Al Andaluza. Po njegovi smrti je Al Mansur, regent za njegovega mladoletnega sina, velik del njegove knji\xc5\xbenice anti\xc4\x8dnih del uni\xc4\x8dil._NEWLINE_Al Hakamova osebna tajnica je bila matemati\xc4\x8darka Labana, ki je bila "dobro podkovana v eksaktnih znanostih in je re\xc5\xa1evala tudi najbolj zapletene geometrijske in algebrske probleme". Na njegovem dvoru je deloval tudi slavni zdravnik, znanstvenik in kirurg Abu Al Kasim Al Zahrav, bolj zan kot Albulkasis.\n_START_SECTION_\nGradbena dela\n_START_PARAGRAPH_\nMed njegovim vladanjem je bila v letih 962\xe2\x80\x93966 raz\xc5\xa1irjena Velika mo\xc5\xa1eja v C\xc3\xb3rdobi (Mezquita), leta 976 pa je bila dokon\xc4\x8dana gradnja pala\xc4\x8dnega mesta Medina Azahara, ki ga je leta 936 za\xc4\x8del graditi njegov o\xc4\x8de Abd Al Rahman III..\n_START_SECTION_\nVojskovanje v severni Afriki\n_START_PARAGRAPH_\nAl Hakam je v kr\xc5\xa1\xc4\x8danskih dr\xc5\xbeavah Navari, Kastilji in Leonu na severu Iberskega polotoka vzdr\xc5\xbeeval trden mir. Notranjo upravo dr\xc5\xbeave je prepu\xc5\xa1\xc4\x8dal berberskemu vezirju Al Mu\xc5\xa1afiju, vojsko pa njenemu poveljniku, generalu Galibu. Galib se je ukvarjal predvsem z odbijanjem napadov Normanov (966, 971) in boji z Ziridi in Fatimidi v severnem Maroku. Fatimide je leta 974 porazil in jih pregnal iz Maroka.\n_START_SECTION_\nOsebno \xc5\xbeivljenje\n_START_PARAGRAPH_\nAl Hakam je bil homoseksualec in je imel izklju\xc4\x8dno mo\xc5\xa1ki harem. Ko je njegova homoseksualnost postala problemati\xc4\x8dna zaradi nasledstva, so mu na\xc5\xa1li konkubino Sobejo, ki se je obla\xc4\x8dila kot mo\xc5\xa1ki in dobila mo\xc5\xa1ko ime D\xc5\xbeafar. Z njo je imel sina Hi\xc5\xa1ama, ki ga je leta 976 nasledil na kordovskem prestolu.\n_START_SECTION_\nSmrt in nasledstvo\n_START_PARAGRAPH_\nProti koncu \xc5\xbeivljenja je Al Hakama zadela kap, zato je moral omejiti svoje dejavnosti. Bolezen je bila verjetno tudi vzrok, da svojega sina ni ustrezno pripravil za prevzem oblasti. Sodobni znanstveniki na podlagi zgodovinskih opisov njegove smrti domnevajo, da ga je, morda zaradi hladnega vremena, zadela cerebrovaskularna kap, zaradi katere je oktobra 976 umrl. Nasledil ga je sin Hi\xc5\xa1am II. Al Muajad, ki je bil star komaj 11 let, zato je v njegovem imenu vladal veliki vezir Al Mansur Ibn Abi Amir, bolj znan kot Almanzor.'